กรณ์ปลื้มคนแห่กู้โครงการบ้านหลังแรก
กรณ์ปลื้มใจ คนแห่กู้โครงการบ้านหลังแรก 0 % ชี้ 60% เป็นผู้กู้ในต่างจังหวัดเฉลี่ยรายละ 1.5 ล้านบาท
9 พ.ค. 2554

กรณ์ปลื้มใจ คนแห่กู้โครงการบ้านหลังแรก 0 % ชี้ 60% เป็นผู้กู้ในต่างจังหวัดเฉลี่ยรายละ 1.5 ล้านบาท 
นายกรณ์ จาติกวณิช รมว.คลัง เปิดเผยว่า โครงการบ้านหลังแรกสินเชื่อ 0 %  นาน 2 ปี ที่ธนาคารอาคารสงเคราะห์ ( ธอส. ) เริ่มเปิดตัวโครงการวันนี้เป็นวันแรกนั้นถือว่าประสบความสำเร็จ เพราะยอดคนยื่นขอสินเชื่อครึ่งวันแรกจากทั่วประเทศมากถึง 7,000 ล้านบาท คาดว่าอีก 3 สัปดาห์น่าจะให้คำตอบลูกค้าได้ว่าได้รับสินเชื่อหรือไม่ และจะสามารถผ่านกระบวนการอนุมัติสินเชื่อได้ภายใน 2 เดือน 
เบื้องต้นพบว่ามีประชาชนประมาณ 60% ที่ยื่นเรื่องขอสินเชื่อมาจากต่างจังหวัด และค่าเฉลี่ยขอสินเชื่อต่อรายที่ 1.5 ล้านบาท ถือว่าเป็นไปตามเป้าหมายของรัฐบาลที่ต้องการให้กระจายสิทธิให้ทั่วถึงคนทุกกลุ่ม 
"จริงๆ รัฐบาลนี้อยากให้ปล่อยกู้ 5 หมื่นล้านบาทเลย แต่ที่ทำ 2.5 หมื่นล้านบาทก่อนเพราะกลัวว่าเวลาจะไม่ทันกับรัฐบาลนี้ คิดว่าเป็นโครงการที่ดีหากได้กลับมาเป็นรัฐบาลอีกก็จะเดินหน้าต่อ"นายกรณ์กล่าว 
นายกรณ์ กล่าวอีกว่า โครงการบ้านหลังแรก 0 % นาน 2 ปี ได้สร้างกระแสให้ธนาคารพาณิชย์ต้องลูกขึ้นมาปรับตัว เรื่องการเพิ่มสิทธิประโยชน์ให้กับลูกค้าประชาชน ถือเป็นอีกหนึ่งนโยบายของรัฐที่ต้องการใช้สถาบันการเงินเฉพาะกิจเข้าไปกดดันการทำงานของธนาคารพาณิชย์บ้าง